PREDKLADACIA SPRÁVA

Vo februári tohto roku Vláda SR schválila „Stratégiu konkurencieschopnosti Slovenska do roku 2010: Národnú Lisabonskú stratégiu“. Jej hlavný cieľ je zabezpečiť, aby Slovensko čo najrýchlejšie dobehlo životnú úroveň najvyspelejších krajín EÚ. Stratégia je postavená na dvoch hlavných pilieroch:

•	úspešné dokončenie štrukturálnych reforiem a udržanie ich výsledkov
•	systematické zameranie sa na naplnenie rozvojovej časti Lisabonskej stratégie

Aj keď Národná Lisabonská stratégia vychádza z celkovej Lisabonskej stratégie EÚ, je špeciálne zameraná na tie oblasti, ktoré sú dnes najdôležitejšie pre rozvoj konkurencieschopnosti Slovenska: na vytváranie podmienok pre rozvoj tzv. znalostnej ekonomiky. Má prispieť k tomu, aby bol hospodársky rast SR z dlhodobého hľadiska založený na schopnosti slovenských ľudí pracovať s neustále novými informáciami, produkovať nové poznatky a využívať ich v praxi.  Preto sa zameriava na tie štyri základné oblasti, ktoré podporia rast tvorivého potenciálu slovenskej ekonomiky:

•	ľudské zdroje a vzdelávanie
•	informačná spoločnosť
•	podnikateľské prostredie
•	veda, výskum a inovácie

Stratégia zadefinovala pre každú oblasť základné ciele a hlavné politiky, ktorými sa dajú tieto ciele dosiahnuť. Cieľom akčných plánov je určiť konkrétne kroky pre implementáciu týchto politík v praxi. Akčný plán pre každú zo štyroch základných oblastí pozostáva z 12 – 16 úloh, ktoré by mala súčasná vláda SR uskutočniť do konca tohto volebného obdobia.

Jednotlivé úlohy bolo široko prediskutované so všetkými relevantnými aktérmi, ktorých sa týkajú – jednak v relatívne dlhom pripomienkovom konaní a tiež na dvoch odborných verejných konferenciách, kde boli do predložené návrhy akčných plánov.

Akčné plány sú zosúladené s tzv. „Integrovanými pokynmi pre rast a zamestnanosť“ pre roku 2005-2008. „Stratégia konkurencieschopnosti Slovenska do roku 2010: Národná Lisabonská stratégia“ a tieto akčné plány budú použité ako základ pre prípravu Národného reformného plánu, ktorý musí na základe strednodobého hodnotenia Lisabonskej stratégie do 15.10. 2005 pripraviť každá členská krajina EÚ. Jednotlivé úlohy budú rozšírené a doplnené o ďalšie nadväzujúce úlohy, ktoré by mali pokryť obdobie až do roku 2008.

Záverom je možné konštatovať, že naplnením týchto akčných plánov by sa mal výrazne zvýšiť rastový potenciál nie len celej slovenskej ekonomiky, ale aj všetkých jej regiónov, čo bude prispievať k znižovaniu regionálnych rozdielov. Mnohé z úloh zároveň zvyšujú sociálnu integráciu znevýhodnených skupín obyvateľstva a zlepšujú celkovú sociálnu kohéziu v SR.